નાનપણમાં ઍથ્લેટિક્સમાં વધુ રસ ધરાવતા આશુતોષનું ફૂટબૉલ સાથે દૂર-દૂરનું કોઈ કનેક્શન નહોતું. પ્રોફેશનલી ફૂટબૉલ પ્લેયર બની જશે એવું તો તેણે સપનામાં પણ નહોતું વિચાર્યું. તે કહે છે, ‘હું આઠમા ધોરણમાં હતો ત્યારે પહેલી વાર સ્કૂલની ફૂટબૉલ ટીમમાં મારા કોચની ઇચ્છાને માન આપવા જોડાયો હતો. એ પહેલાં મને ઍથ્લેટિક્સમાં વધારે રસ પડતો હતો. રનિંગ, શૉર્ટ જમ્પ, લૉન્ગ જમ્પ જેવી ગેમ્સ રમતો. પરંતુ મારી સ્કૂલના કોચે મને ફૂટબૉલ ટીમમાં જોડાવાનું કહ્યું અને હું જોડાઈ ગયો. ત્યારે તો નૉર્મલ વેથી રમતો હતો. કૉલેજમાં પણ આ કન્ટિન્યુ કર્યું. એ વખતે પણ બિલકુલ સિરિયસ નહોતો. કૉલેજમાં બહુ બંધનો નહોતાં એટલે માત્ર ટાઇમપાસ માટે જૉઇન કરી લીધું હતું. ત્યારથી પછી ઍક્ચ્યુઅલ જર્ની શરૂ થઈ.’